SK Úradný vestník Európskej únie L 176/13

ROZHODNUTIE KOMISIE

z 24. júna 2008,

ktorým sa schvaľuje fínska pomoc na osivo a osivo obilnín na hospodárske roky 2007 a 2008

[oznámené pod číslom K(2008) 2700]

(Iba fínske a švédske znenie je autentické)

(2008/548/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1947/2005 z 23. novembra 2005 o spoločnej organizácii trhu s osivami a o zrušení nariadenia (EHS) č. 2358/71 a nariadenia (EHS) č. 1674/72 (1), a najmä na jeho článok 8 ods. 2 prvý pododsek,

keďže:

(1) Listom zo 17. decembra 2007 požiadala fínska vláda o povolenie poskytnúť pomoc poľnohospodárom v rokoch 2007 až 2010 na určité množstvá odrôd osív a osiva obilnín pestovaných výlučne vo Fínsku vzhľadom na jeho osobitné klimatické podmienky. Doplňujúce informácie boli predložené listami zo 16. januára a 20. februára 2008.

(2) V súlade s článkom 8 ods. 2 druhým pododsekom nariadenia (ES) č. 1947/2005 musí Fínsko odovzdať Komisii podrobnú správu o výsledkoch schválenej pomoci najneskôr do 31. decembra 2008. S cieľom zabrániť anticipovaniu tohto predbežného preskúmania sa v tomto štádiu môže pomoc poskytnúť iba na osivo dopestované v rokoch 2007 a 2008.

(3) Fínsko žiada o povolenie poskytnúť pomoc na hektár pre určité plochy, na ktorých sa pestujú osivá druhu Gramineae (trávy) a Leguminosae (strukoviny) uvedené v prílohe XI k nariadeniu Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (2), s výnimkou Phleum pratense L. (timotejka), a pre určité plochy, na ktorých sa pestuje osivo obilnín.

(4) Navrhovaná pomoc musí spĺňať požiadavky ustanovené v článku 8 nariadenia (ES) č. 1947/2005. Týka sa to odrôd osiva a osiva obilnín určených na pestovanie vo Fínsku, ktoré sa prispôsobili poveternostným podmienkam v tejto krajine a nepestujú sa v ostatných členských štátoch. Schválenie pomoci Komisiou by sa malo vzťahovať len na odrody uvedené v zozname fínskych odrôd, ktoré sa pestujú výlučne vo Fínsku.

(5) Malo by sa prijať ustanovenie, že Komisia bude informovaná o opatreniach, ktoré Fínsko prijalo v snahe dodržať obmedzenia ustanovené v tomto rozhodnutí,

PRIJALA TOTO ROZHODNUTIE:

Článok 1

Fínsku sa povoľuje, aby v období od 1. januára 2007 do 31. decembra 2008 poskytlo pomoc pestovateľom usadeným na jeho území, ktorí pestujú certifikované osivo a certifikované osivo obilnín uvedené v prílohe k tomuto rozhodnutiu, a to do výšky ustanovenej v tejto prílohe.

Schválenie sa vzťahuje len na odrody, ktoré sú uvedené vo fínskom národnom katalógu a pestujú sa výlučne vo Fínsku.

Článok 2

Fínsko prostredníctvom vhodného kontrolného systému zabezpečí, aby bola pomoc poskytnutá len pre odrody uvedené v prílohe.

Článok 3

Fínsko zašle Komisii zoznam príslušných certifikovaných odrôd, ako aj každú jeho aktualizáciu, a informuje ju o plochách a množstvách osiva a osiva obilnín, na ktoré sa pomoc poskytuje.

Článok 4

Toto rozhodnutie sa uplatňuje od 1. januára 2007.

Článok 5

Toto rozhodnutie je určené Fínskej republike.

V Bruseli 24. júna 2008 Za Komisiu Mariann FISCHER BOEL členka Komisie

(1) Ú. v. EÚ L 312, 29.11.2005, s. 3. Nariadenie zmenené a doplnené nariadením (ES) č. 1247/2007 (Ú. v. EÚ L 282, 26.10.2007, s. 1).

(2) Ú. v. EÚ L 270, 21.10.2003, s. 1. Nariadenie naposledy zmenené a doplnené nariadením (ES) č. 479/2008 (Ú. v. EÚ L 148, 6.6.2008, s. 1).